ขับเคลื่อน "ท่องเที่ยว-เดินทาง" Thailand Moving Together กอด กิน บิน เที่ยว ใช้ชีวิตใกล้ชิดอีกครั้ง
ที่อิมแพ็ค เมืองทองธานี จังหวัดนนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานเปิดงาน Meet &amp; Greet “Thailand Moving Together : กอด กิน บิน เที่ยว ใช้ชีวิตใกล้ชิดอีกครั้ง” โดยมีรัฐมนตรีว่าการกระทรวงคมนาคม ภาคธุรกิจการท่องเที่ยวและคมนาคม เข้าร่วมแลกเปลี่ยนความคิดเห็น เพื่อเตรียมความพร้อมการเปลี่ยนผ่านโรคโควิด -19 เข้าสู่โรคประจำถิ่น ซึ่งคาดว่าจะมีจำนวนนักท่องเที่ยวเดินทางเข้ามาในประเทศไทยสูงขึ้นอย่างต่อเนื่องนายอนุทิน กล่าวว่า ที่ผ่านมา กระทรวงสาธารณสุข กระทรวงการท่องเที่ยวและกีฬา และกระทรวงคมนาคม  ทำงานร่วมกัน เพื่อหามาตรการต่างๆ ให้เกิดสมดุลระหว่างการควบคุมป้องกันโรคและการเปิดประเทศรับนักท่องเที่ยว ซึ่งขณะนี้สถานการณ์โรคโควิด -19 ของประเทศไทยมีแนวโน้มลดลงอย่างต่อเนื่องทั้งผู้ติดเชื้อและผู้เสียชีวิต  ทำให้สามารถเสนอมาตรการผ่อนคลายต่างๆ เพื่อช่วยกระตุ้นการฟื้นฟูเศรษฐกิจและการท่องเที่ยวได้ ซึ่งกระทรวงสาธารณสุขได้เตรียมความพร้อมระบบการรักษาพยาบาลอย่างเต็มที่ ได้แก่ เตียง ยา หมอ ยาเวชภัณฑ์ ไว้อย่างพอเพียงในการรับมือกับการระบาดซ้ำอย่างไรก็ตาม แม้จะมีการผ่อนคลายมาตรการทางสังคมมากขึ้น แต่สิ่งสำคัญที่ต้องขอความร่วมมือจากผู้ประกอบการคือ การป้องกันการติดโรค ด้วยการเว้นระยะห่างและล้างมือ ใส่หน้ากากอนามัยเมื่ออยู่ในสถานที่อากาศปิด หรือแออัด ตรวจหาเชื้อโควิด-19 เมื่อจำเป็น  และขอความร่วมมือมารับวัคซีนเข็มกระตุ้น เพื่อยกระดับภูมิคุ้มกันให้มีความปลอดภัยกับการใช้ชีวิต ดังนั้น การเปิดประเทศรับนักท่องเที่ยวนี้ขอให้ไม่ต้องกังวลเกี่ยวกับการระบาดซ้ำของโควิด-19 หากได้รับวัคซีนตามคำแนะนำ แม้ว่าติดเชื้อก็จะไม่มีอาการรุนแรง หรือเสียชีวิต